|  |  |  |
| --- | --- | --- |
| **בנק ישראל**דוברות והסברה כלכלית | לוגו בנק ישראל | ‏ירושלים, י"ט באלול תשע"ז‏‏10 בספטמבר 2017 |

הודעה לעיתונות:

**המסחר בשוק מטבע החוץ בחודש אוגוסט 2017**

# התפתחות שער החליפין – היחלשות השקל מול הדולר במקביל למגמה מעורבת של הדולר בעולם.

במהלך חודש אוגוסט נחלש השקל מול האירו ומול הדולר בשיעור של 2.1% ו-1.1%, בהתאמה.

מול מטבעות שותפות הסחר העיקריות של ישראל, כפי שמשוקלל בשער החליפין הנומינאלי האפקטיבי, נחלש השקל בכ- 1.5%.

בעולם, נרשמה באוגוסט מגמה מעורבת בשערו של הדולר - הדולר התחזק ב- 2.0% מול הפאונד הבריטי; מנגד נחלש הדולר ב-0.9% מול האירו וב- 0.3% מול הפרנק השוויצרי.

# תנודתיות שע"ח –ירידה בסטיית התקן בפועל במקביל לירידה בסטיית התקן הגלומה

סטיית התקן של השינוי בשער החליפין שקל/דולר – המייצגת את התנודתיות **בפועל** בשער החליפין – ירדה החודש בכ- 1.3 נקודת האחוז ועמדה בסוף חודש אוגוסט על 6.2%.

רמתה הממוצעת של סטיית התקן הגלומה במסחר באופציות על שקל/דולר "מעבר לדלפק" ירדה החודש בכ-0.2 נקודת אחוז ועמדה בסוף אוגוסט על 7.5%.

סטיית התקן הגלומה באופציות על מט"ח בשווקים מתעוררים ירדה אף היא ועמדה בחודש אוגוסט על 8.6%, בהשוואה ל- 8.8% בחודש יולי. לעומת זאת, סטיית התקן הגלומה באופציות על מט"ח בשווקים מפותחים עלתה ועמדה בסוף אוגוסט על 8.1% %, בהשוואה ל- 7.7% בחודש יולי. (ראה תרשים 4).

סטיית התקן הגלומה במסחר באופציות על שער החליפין מייצגת את התנודתיות **הצפויה** בשער החליפין.

# נפח המסחר בשוק המט"ח– ירידה בנפח המסחר הכולל במקביל לעליה בחלקם של תושבי חוץ בנפח המסחר הכולל

**נפח המסחר הכולל** במטבע חוץ בחודש אוגוסט הסתכם בכ-148 מיליארדי דולרים, בהשוואה לכ-154 מיליארדים בחודש יולי. נפח המסחר היומי הממוצע ירד בכ-8% ועמד על 6.7 מיליארד דולר ביום.

**נפח המסחר בעסקות המרה** (עסקות ספוט ועסקות פורוורד) הסתכם בחודש אוגוסט בכ-33 מיליארדי דולרים. הממוצע היומי של נפח המסחר בעסקאות המרה ירד באוגוסט בכ-17% בהשוואה לחודש יולי.

**נפח המסחר באופציות למט"ח "מעבר לדלפק"** (אופציות שלא נסחרות בבורסה לני"ע) הסתכם בחודש אוגוסט ב- 7.2 מיליארדי דולרים. הממוצע היומי של נפח המסחר בחודש אוגוסט ירד בהשוואה ליולי ועמד על כ- 328 מיליוני דולרים.

**נפח המסחר בעסקות החלף** הסתכם באוגוסט בכ- 108 מיליארדי דולרים, בהשוואה לכ-107 מיליארדים ביולי.

הממוצע היומי של נפח המסחר בעסקות החלף ירד בכ-3% מחודש שעבר ועמד על 4.9 מיליארדי דולרים ביום.

**חלקם היחסי של תושבי חוץ בנפח המסחר הכולל** (עסקות המרה, עסקות באופציות ועסקות החלף) עלה ועמד בסוף חודש אוגוסט על כ- 41%. העלייה נבעה מגידול בהיקף הפעילות של תושבי חוץ בעסקאות החלף.

## לוחות ותרשימים

****

****

****

****



